लेकिन, ये चुनौतियां ऐसी हैं जिन्हें औरत सदियों से उठाती रही हैं। ये कोई नई बात नहीं है। झांसी की रानी की ने युद्ध के मैदान में खुद को साबित करके प्रकट किया। अपने अस्तित्व के प्रकटन की पूरी एक लड़ाई औरतें लड़ चुकी हैं। जार्ज इलियट के छुपे रूप में मेरी ईवान्स का महाकाव्य, वर्जीनिया वुल्फ के प्रश्न, सिमोन द बोउआर का हौसला, इब्सन का गुड़िया घर जीवन को एक नए रूप का खुलासा सबके सामने करके छोड़ता है। अपने देश में कहें तो रुक्कया सखावत हुसैन के सपने,महादेवी वर्मा की श्रृंखला की कड़ियां से शुरू होकर चुनौतियों को अपने हाथ में लेने वाली महिला लेखिकाओं की एक अंतहीन श्रृंखला है। इसमें एक तरफ सावित्रीबाई फूले खड़ी हैं जो औरतों को अक्षर ज्ञान कराती है तो दूसरी तरफ महाश्वेता देवी जो सदियों से शोषित हाशिये पर फेंके गये लोंगों की आवाज बनती है। तमाम समकालीन लेखिकाएं हैं जिनका लेखन जिंदगी को नई जिंदगी और उत्साह से लबरेज कर देता है। सबका नाम लेना शायद यहां संभव नहीं हो पाए।